*Tanış oldum və Auditor Rəyinin formalaşdırılmasında istifadə etdim:*

Auditor: A.A.Əliyev

Auditin əhatə etdiyi dövr üçün (01.01.2023 – 31.12.2023) “Qərbi Kaspi Univeristeti” üzrə tərtib olunmuş Maliyyə Hesabatlarına dair

Uçot Siyasəti və İzahlı Qeydlər

**1. CƏMİYYƏT HAQQINDA ÜMUMİ MƏLUMAT**

***Əsas Müəssisə:*** “Qərbi Kaspi Univeristeti”

Univerisitet Azərbaycan Respublikası Nazirlər Kabinetinin 04 mart 1995-ci il tarixli 44 saylı Qərarı ilə yaradılmışdır.

Universitet dövlət qeydiyyatına alınmış və ona 1600962441 saylı Şəhadətnamə verilmişdir.

Universitetin təsis qeydiyyat sənədlərində sonuncu dəfə 04.04.2023-ci il tarixdə dəyişiklik edilərək AR İqtisadiyyat Nazirliyi yanında Dövlət Vergi Xidmətinin Milli Gəlirlər Departamentinin Hüquqi Şəxslərin Dövlət qeydiyyatı İdarəsində qeydiyyatdan keçirilmiş və ona hüquqi şəxslərin Dövlət Reyesterindən 2201020024216500 saylı Çıxarış verilmişdir.

Nizamnaməsinə əsasən Universitet, ali təhsilin bütün səviyyələri üzrə geniş spekterli mütəxəssislər hazırlığını, ali, orta ixtisas və əlavə təhsil Proqramlarını həyata keçirən fundamental və tətbiqi elmi tədqiqatlar aparan çoxprofilli aparıcı özəl ali təhsil müəssisəsidir.

Təsis və qeydiyyat Sənədlərində göstərildiyi kimi Universitetin əsas hüquqi ünvanı Bakı şəhəri, Səbail rayonu, İstiqlaliyyət küçəsi 27-dir.

***Törəmə müəssisə :*** Universitetin auditin əhatə etdiyi dövr ərzində törəmə müəssisəsi olmamışdır.

**2.**  **Mühasibat uçotunun əsasları**

Maliyyə hesabatları ilkin dəyər prinsipi əsasında, Kommersiya Təşkilatları üçün Milli Mühasibat Uçotu Standartlarına uyğun olaraq hazırlanmış və Azərbaycan manatı ilə aidiyyatı üzrə müvafiq orqanlara (AZN) təqdim edilmişdir.

Universitetin maliyyə hesabatlarının hazırlanması məsələləri hesabat ilində real olaraq aparılmış əməliyyatların nəticələri əsas götürülməklə Beynəlxalq Standartların tələblərinə uyğun olaraq hesabat tariхinə hesabatlarda əks olunmuş gəlirlərə, хərclərə, aktivlərə, öhdəliklərə və şərti öhdəliklərin açıqlanmasına təsir edən qiymətləndirmələr, ehtimallar və fərziyyələr nəzərə alınmaqla fomalaşdırılmışdır.

Universitetin gəlirləri və həmin gəlirlərlə bağlı olan xərcləri, eyni zamanda, Mənfəət vergisi üzrə xərcləri müvafiq olaraq cari xərclərə aid olunmuş və ilkin sənədlər əsasında müvafiq mühasibat uçotunun hesablar planı tətbiq edilməklə uçota alınmış və hesabat sənədlərinə daxil edilmişdir.

Ümumiyyətlə, Universitetin hesabat ilindəki Maliyyə aktivləri, öhdəlikləri və xərcləri ilin əvvəlinə və sonuna olan müvafiq qalıq məbləğləri də nəzərə alınmaqla müvafiq hesab planları tətbiq edilərək uçota alınmış və müxtəlif formada tərtib olunmuş Hesabat formalarında da qeyd edilmişdir.

Universitetin bu və ya digər mənbələrdən əldə etdiyi nağd pul vəsaitləri və onun ekvivalentləri Universitetin müvafiq bank hesablarında yerləşdirilmiş və yalnız, lazım gəldikdə, həmin pul vəsaitləri həm birbaşa, həm də digər valyutalara çevrilmə yolu ilə müəsissənin əsas fəaliyyətinin davamlı olaraq idarə edilməsinə, eyni zamanda, təsisçinin və ya onun təyin etdiyi direktorun müəyyən etdiyi məsələlərin həllinə yönəldilmişdir.

Hesabat ilində Universitetin depozit hesabı və ya həmin hesaba qoyuluşları olmamışdır.

Bütün bu növ aparılmış pul əməliyyatları mühasibat uçotunun müvafiq hesab planları tətbiq edilməklə uçota alınmış və “Pul vəsaitlərinin hərəkəti haqqında” Hesabat formasında da əks etdirilmişdir.

**3.** M**ühasibat uçotunun mühüm maddələri üzrə mülahizələr**

***Universitetin Hesabat ilinin sonuna Debitor borclarının dəyərsizləşməsi və ya “Ümüdsiz borcları” üzrə vəziyyət***

Debitor borclarının dəyərsizləşməsivə ya “Ümüdsiz borcları” üzrə vəziyyət, yalnız həmin borcların müştərilər tərəfindən, artıq, yığıla bilməməsi və bundan sonra xeyli müddətin keçməsi anında rəhbərlik tərəfindən qiymətləndirilmişdir.

Eyni zamanda, hesabat ilinin sonunda həmin borcların tələbi üzrə aparılan hərəkətlər, tədbirlərin icrası, müvafiq orqanlarla yerinə yetirilməli olan işlər dəyandırıldıqdan sonra həmin borcların müvafiq qaydada və formada aktlaşdırılması və Universitetin illərlə müxtəlif mənbələr hesabına toplanılmış və ya yaradılmış müvafiq Ehtiyyatlar maddəsi üzrə toplanılmış vəsaitlər hesabına silinməsinin həyata keçirilməsi barədə göstərişlər verilmişdir.

Bu zaman Müştərinin əhəmiyyətli maliyyə çətinlikləri, müflisləşməsi və ya maliyyə itkisinə məruz qalması və sair hallar da nəzərə alınmışdır.

Lakin, belə hallar hesabat ilinin sonu üçün müvafiq qanunvericilik aktlarının tələblərinə uyğun olaraq tam başa çatdırılmamışdır.

Müvafiq işlər davam etdirilir.

***Qeyri-maliyyə aktivlərinin dəyərsizləşməsi***

Universitetin bərpa edilə bilinməyən qeyri – maliyyə aktivlərinin balans dəyərinə təsir edə biləcək aparılmış əməliyyatlar və ya müvafiq şəraitsizlik Universitetin rəhbərliyi tərəfindən hesabat dövründə təhlil olunmuş və Universitetin qeyri-maliyyə aktivlərinin mümkün dəyərsizləşməsi üzrə hər hansı göstəricilərin və ya əlamətlərin olmaması müəyyən edilmişdir.

Digər qeyri-maliyyə aktivlərinin bərpa edilə bilinməyən balans dəyərinə dair göstəricilərin və ya əlamətlərin mövcudluğu da qiymətləndirilmiş, dəyərsizləşmə üzrə yoxlanılmış və hər hansı mənfi hal müəyyən olunmamışdır.

Universitetin Qeyri-maliyyə aktivlərinin hesabat dövründəki faktiki istifadə dəyəri hesablanılarkən Universitetin rəhbərliyinin həmin hesabat ilinə dair aktivlər və yaxud pul vəsaitlərini formalaşdıran hallar, prespektiv üçün gözləntilər və bu sahədə dövriyyənin daha da artacağı ilə bağlı olaraq təxminləri də nəzərə alınmışdır.

***Əsas vəsaitlərin və qeyri-maddi aktivlərin faydalı istifadə müddəti***

Universitetin Rəhbərliyinin göstərişi və ya tövsiyyələri əsasında Universitetin balansında olan əsas vəsaitləri və qeyri-maddi aktivlərinin təxmin edilən faydalı istifadə müddəti və müvafiq amortizasiya xərcləri hesablanılaraq müəyyən olunmuş, bu zaman, əlbəttə ki, həmin qiymətlilərin faktiki yararlılıq vəziyyəti, xarici görünüşü və milli Qanunvericiliyin tələbləri nəzərə alınmışdır.

Torpaq istisna olmaqla, əmlak, qurğu və avadanlıqlar hər hansı yığılmış köhnəlmə və dəyərsizləşmə üzrə zərərlər çıxılmaqla, ilkin dəyərdə uçota alınır. İlkin dəyər birbaşa aktivin əldə olunması ilə əlaqədar çəkilən xərcləri özündə birləşdirir.

Tikilmiş əsas vəsaitin ilkin dəyərinə ehtiyatlar və birbaşa işçi qüvvəsi xərcləri, əsas vəsaitin işlək vəziyyətə gətirib çıxarması üçün çəkilən xərcləri, həmin vəsaitlərin sökülməsi və aradan qaldırılması xərcləri, onların yerləşdiyi sahənin bərpası xərcləri daxildir.

Əmlak, qurğu və avadanlıqları müxtəlif istifadə müddətləri olan komponentlərdən ibarət olduğu təqdirdə, onların uçotu ayrı-ayrı əsas vəsaitlərin (əsas hissələrin) növü kimi aparılır.

Əmlak, qurğu və avadanlıqların satışından yaranan mənfəət və ya zərər gəlirin məbləği ilə balans dəyəri arasındakı fərq kimi müəyyən edilir və mənfəət və ya zərərdə sair gəlirə/sair xərclərə daxil edilir.

Köhnəlmə əmlak, qurğu və avadanlıq bəndi quraşdırıldığı və istifadə üçün yararlı olduğu tarixdən və yaxud, daxili qaydada tikilmiş aktivlər halında, aktiv tam tikilib istifadə üçün hazır olduğu tarixdən etibarən başlanır.

Köhnəlmə aktivlərin dəyərindən onların qalıq dəyərini çıxmaqla hesablanır. Köhnəlmə düz xətt metodu ilə hesablanıb, hər bir əsas vəsait üçün planlaşdırılmış faydalı istismar müddəti ərzində mənfəət və ya zərər hesabatında tanınır, çünki bu aktivin gələcək iqtisadi gəlirlərinin gözlənilən istifadəsini daha düzgün əks etdirir.

Köhnəlmə metodları, faydalı istismar müddətləri və qalıq dəyərləri hər maliyyə ilinin sonunda nəzərdən keçirilir və lazım olduqda düzəlişlər edilir.

Faydalı istifadə müddəti əvvəlki illərdə təxmin edilmiş faydalı müddətdən aşağı olanda rəhbərlik yol verilən qanun çərçivəsində amortizasiya xərclərinin artırılmasını, ləğv edilmiş(silinmiş) və ya satılmış, texniki cəhətdən köhnəlmiş aktivlərin Universitetin balansından silinməsini tövsiyyə etmiş və bu barədə müvafiq komissiya tərəfindən lazımi sənədləşdirilmə məsələləri həll olunmuşdur.

Faydalı istifadə müddətinə ən azı hər maliyyə ilinin sonunda, o cümlədən, auditin əhatə etdiyi hesabat ilinin sonunda yenidən baxılmış və qiymətləndirilmişdir.

Yuxarıda qeyd edilənlər barədə müvafiq mühasibat əməliyyatları aparılmış, hərəkətlər və qalıqlar üzrə rəqəmlər Universitetin ilkin uçot və hesabat sistemində əks etdirilmişdir.

Buna baxmayaraq, gələcəkdə hər hansı dəyişikliyin olması müəyyən edilərsə yeni düzəlişlərin aparılması, bunların sənədləşdirilməsi , əsaslandırılması və Universitetin uçot – hesabat sənədlərində yenidən düzəlişlərin aparılması labütdür.

31 dekabr 2023-cü il tarixinə Universitetin əsas vəsaitləri üzrə ciddi bir dəyərsizləşmə halı baş verməmişdir.

**4. Pul vəsaitləri, onların ekvivalentləri və**

**istifadəsinin məhdudlaşdırılması**

Pul vəsaitləri, onların ekvivalentləri və istifadəsinin məhdudlaşdırılması göstərilən tarixlərdə aşağıdakılardan ibarət olmuşdur:

manatla

|  |  |
| --- | --- |
| **Göstəricilər** | **2023** |
| Kassa | 0 |
| Bank (manat hesabı) | 12.293.214.93 |
| ƏDV Depozit Hesab | 0 |
| **YEKUNU** | **12.293.214.93** |

**5. Ticarət və digər debitor borcları**

Auditin əhatə etdiyi dövr ərzində Universitet üzrə müxtəlif təyinatlı alqı – satqı və ya ticarət əməliyyatları aparılmışdır.

Universitetin əsas fəaliyyət istiqaməti müvafiq şəxslərlə bağlanılmış Müqavilələrə uyğun olaraq təhsil, təlim və ixtisasartırma kursları üzrə xidmətlərin göstərilməsindən ibarət olmuşdur.

Aparılmış əməliyyatlara dair hərəkətlər və ilin sonuna yaranmış qalıqlar, o cümlədən debitor borclar Universitetin uçot – hesabat sənədlərində öz əksini tapmışdır.

Hesabat ilinin sonuna Universitetin müştərilərdən ala bilmədiyi debitor borc məbləği qalmamışdır.

**6. Vergilər üzrə debitor borcları və ya artıq ödəmələr**

Universitet üzrə hesabat ilində və keçmiş illərdə aparılmış əməliyyatlara görə Vergi orqanlarına artıq ödəmələr yaranmışdır.

Yeni Vergi Məcəlləsinin müvafiq maddələrinin tələblərinə uyğun olaraq həmin artıq ödəmələr yeni yaranmış öhdəliklərin bağlanılmasına yönəldilmiş və hesabat ilinin sonuna artıq ödəmə üzrə müvafiq olaraq qalıqlar qalmışdır.

Bu sahə üzrə vəziyyət aşağıdakı cədvəldə göstərildiyi kimi olmuşdur:

manatla

|  |  |
| --- | --- |
| **Göstəricilər** | **2023** |
| Vergi | 1.400,0 |
| DSMF | 54.056,30 |
| **YEKUNU** | **55.456,30** |

Əlavə olaraq məlum edirik ki, Universitetin vergilər üzrə artıq ödəmələri və ya Dövlət büdcəsindən alınmalı olan debitor borcları vergi orqanları əməkdaşlarının şifahi və ya rəsmi tələblərinə əsasən vergilər üzrə ödənilmiş avanslar hesabına yaranmışdır.

Bu sahə üzrə hesabat dövründə yaranmış dövriyyələr və qalıqlar Universitetin vergi uçotu üzrə şəxsi hesabında əks etdirilmiş və həmin vəziyyət mühasibat uçotunun müvafiq hesab planları üzrə uçota alınmış və hesabat sənədlərinin müvafiq maddələrində də qeyd edilmişdir.

**7. Mal-material ehtiyatları**

Universitetin mal-material ehtiyatlarının hesabat ilinin əvvəlinə və sonuna olan qalıqları, dövriyyələri və sair məlumatları Universitetin həm mühasibat uçotunda, həm də onun hesabatlarında Qanunvericiliklə tələb olunan formada və qaydada uçota alınmışdır.

Eyni zamanda, həmin qiymətlilərin hərəkəti və qalığı barədə vəziyyət beynəlxalq tələblərdən irəli gələn standartlara uyğun olaraq hazırlanmış uçot – hesabat formalarında da öz əksini tapmışdır.

Hesabat ili ərzində mal –material ehtiyatları üzrə silinmələr aşağıdakı cədvəldə göstərildiyi kimi olmuşdur:

manatla

|  |  |
| --- | --- |
| **Göstəricilər** | **2023** |
| Mallar | 0 |
| hazır məhsul | 0 |
| Sair ehtiyatlar | 2.049,35 |
| **YEKUNU** | **2.049,35** |

**8. Ticarət və digər kreditor borcları**

Universitet üzrə hesabat ilində və keçmiş illərdə aparılmış əməliyyatlara görə müqavilə üzrə tərəfdaşların hesabında artıq ödəmələr yaranmışdır.

Bu sahə üzrə yaranmış dövriyyələr və qalıqlar müvafiq olaraq uçota alınmış və müvafiq qanunvericiliyin müvafiq maddələrinin tələblərinə uyğun olaraq həmin təşkilatların artıq ödəmələri və ya yerinə yetirilmiş işlərə görə yaranmış borclar yeni yaranmış öhdəliklərin bir hissəsinin bağlanılmasına yönəldilmiş və buna baxmayaraq yenə də hesabat ilinin sonuna həmin təşkilatlara kreditor borclar üzrə qalıqlar yaranmışdır.

Universitetin bu sahə üzrə apardığı əməliyyatların nəticələrinə görə yaranmış kreditor borclarının vəziyyəti aşağıdakılardan ibarət olmuşdur **:**

manatla

|  |  |
| --- | --- |
| **Göstəricilər** | **2023** |
| Bank krediti | 0 |
| Dövlət büdcəsinə olan vergi borcu | 9.124,0 |
| Alınmış avans | 0 |
| sair kreditor borclar | 9.154,0 |
| Digər öhdəliklər | 0 |
| **YEKUNU** | **18.278,0** |

Əlavə olaraq məlum edirik ki, bu sahə Universitetin əsas fəaliyyət növü ilə əlaqədardır, münasibətlər daim yenilənir, yeni dövriyyələr və qalıqlar yaranmaqda davam edir.

**9. Əsas vəsaitlər**

Universitetin balansında olan əsas vəsaitləri üzrə aparılmış əməliyyatlar, hesabat ilinin əvvəlinə və sonuna olan qalıqlar Universitetin uçot –hesabat sistemində tələb olunan formada və qaydada uçota alınmışdır və ilin sonuna bu sahə üzrə mövcud vəziyyət aşağıdakı kimi olmuşdur:

Manatla

|  |  |  |  |  |  |  |
| --- | --- | --- | --- | --- | --- | --- |
| **Məzmun** | **Bina** | **Avadanlıq** | **Nəqliyyat vasitələri** | **Digər** | **Hesablama texnikası** | **Cəmi** |
| 01.01.2023-cü il tarixinə ilkin dəyər | **0** | **388.669,10** | **44.252,67** | **220.454,29** | **257.863,87** | **911.239,93** |
| 2023-ci il ərzində Daxilolmalar | 296.000 | 0 | 0 | 21.553,42 | 34.177,26 | 351.730,68 |
| 2023-ci il ərzində Xaricolmalar | 20.720,0 | 77.733,82 | 11.063,17 | 48.401,54 | 73.010,28 | 230.928,81 |
| 31.12.2023-cü il tarixinə balans dəyəri | **275.280,0** | **310.935,28** | **33.189,50** | **193.606,17** | **219.030,85** | **1.032.041,80** |

**10.Qeyri maddi aktivlər**

Universitetin Qeyri maddi aktivləri proqram təminatından və lisenziyalardan ibarətdir. 2023-cü hesabat ilində Universitetin balansında əks etdirilən qeyri maddi aktivləri proqram təminatından ibarət olmuşdur.

Qeyri maddi aktivlər üzrə müvafiq mühasibat əməliyyatları aparılmış, hərəkətlər və qalıqlar üzrə rəqəmlər Universitetin ilkin uçot və hesabat sistemində əks etdirilmiş və ilin sonuna bu sahə üzrə mövcud vəziyyət aşağıdakı kimi olmuşdur:

manatla

|  |  |
| --- | --- |
| **Göstəricilər** | **2023** |
| **01 yanvar 2023-ci il tarixinə İstifadə müddəti məlum olmayan qeyri maddi aktiv balans dəyəri** | **483.638,73** |
| 2023-ci il ərzində Daxilolmalar | 0 |
| 2023-ci il ərzində Xaricolmalar | 48.363,87 |
| **31 dekabr 2023-ci il tarixinə İstifadə müddəti məlum olmayan qeyri maddi aktiv balans dəyəri** | **435.274,86** |

**11. Gəlirlərin xüsusiyyətinə görə təhlili və yaranma mənbələri**

Universitetin təklif etdiyi və bağlanmış Müqavilələrə əsasən yerinə yetirdiyi Auditin əhatə etdiyi dövr ərzindəki əsas fəaliyyət sahələri və digər xidmətlər üzrə gəlirlər əldə etmişdir.

Belə ki, 2023-cü hesabat dövründə Universitet pərakəndə formasında malların təqdim edilməsindən, digər müvafiq sahələrdən gəlirlər əldə etmişdir.

Bu sahə üzrə aparılmış əməliyyatlar da Universitetin mühasibat uçotunun müvafiq hesab planlarında uçota alınmış, hesabatlarına daxil edilmiş, o cümlədən, milli standartların tələblərinə uyğun olaraq “Mənfəət vergisinin Bəyənnaməsi” və onun Əlavələri olan Hesabat formalarında əks etdirilmişdir.

Auditin əhatə etdiyi hesabat dövrlərinin sonuna bu sahələr üzrə qalıqların vəziyyəti, gəlirləri aşağıdakı cədvəldə göstərildiyi kimi olmuşdur:

manatla

|  |  |
| --- | --- |
| **Göstəricilər** | **2023** |
| malların təqdim edilməsindən | 11.632.468,40 |
| digər gəlirlər | 0 |
| **YEKUNU** | **11.632.468,40** |

**12. Xərclərin xüsusiyyətinə görə təhlili və xərc istiqamətləri**

Universitetin əsas fəaliyyəti ilə əlaqədar olaraq gəlirlərinin əldə edilməsi ilə bağlı olan xərcləri qanunvericiliklə tələb olunan formada və qaydada Universitetin mühasibat uçotunun müvafiq hesab planları üzrə uçota alınmış və eyni zamanda, Beynəlxalq və milli standartların tələbindən irəli gələn hazırlanmış hesabat formalarında düzgün əks etdirilmişdir.

Xərclərin tərkibinə Vergi Məcəlləsinin tələblərinə uyğun olaraq vergitutma obyekti olduğuna görə vergi orqanlarının əməkdaşları tərəfindən də nəzarət olunmuşdur.

31 dekabr 2023-cü il tarixində başa çatan hesabat illərinin sonu üzrə yerinə yetirilmiş işlərin, göstərilmiş xidmətlərin və satışların maya dəyəri xərclərin xüsusiyyətinə və xərclənildiyi istiqamətlərinə görə aşağıdakı cədvəldə göstərilən kimi olmuşdur:

|  |  |
| --- | --- |
| **İstiqamət Göstəriciləri** | **2023** |
| Malın dəyəri | 110.252,0 |
| Əmək haqqı | 2.820.626,63 |
| Sosial sığorta ayırmaları | 663.923,92 |
| Ezamiyyə xərcləri | 111.033,20 |
| İcarə haqqı | 1.915.590,31 |
| Enerji xərcləri | 12.638,20 |
| Qaz xərcləri | 20.639,40 |
| Yanacaq xərcləri | 39.456,76 |
| Su kanalizasiya xərcləri | 49.133,77 |
| Rabitə xərcləri | 42.702,42 |
| Bank xidməti üzrə xərclər | 301.283,98 |
| Reklam xərcləri | 6.209,99 |
| Əsas vəsaitlərin amortizasiyası | 230.928,81 |
| yiğımlar | 9.154 |
| Sığorta xərcləri | 9.852,97 |
| Sair xərclər | 108.920,37 |
| **YEKUNU** | **7.779.699,10** |

13**. Kapital və Ehtiyyat**

2023-cü hesabat dövründə Universitetin Nizamnamə kapitalının həcmində dəyişiklik edilməmiş və təsdiq olunmuş Nizamnaməsinə əsasən 373.173,00 manat həcmində olmuşdur.

***Ehtiyatlar***

Müəssisənin Nizamnaməsində nəzərdə tutulduğu halda müəssisədə "Ehtiyat Kapitalı(Fondu)" yaradıla bilər. Qanunvericilikdə məhdud məsuliyyətli cəmiyyətlərin Ehtiyat Kapitalı(Fondu) yaratmaq tələbi yoxdur. Lakin, "Ehtiyat Kapitalı" cəmiyyətin təsisçilərinin yığıncağının qərarı ilə cəmiyyətin Nizamnaməsinə daxil edilə bilər.

Qərarda "Ehtiyat Kapitalının(Fondunun)" həcmi, ora olan illik köçürmələr və ondan istifadə qaydaları qeyd edilir.

Auditin əhatə etdiyi dövr ərzində aparılmış müvafiq əməliyyatlar nəticəsində müxtəlif səbəblərdən, o cümlədən, müvafiq hüquqi və ya əsas fəaliyyətlə bağlı olan məsələlərdən yaranmış öhdəliklərin yerinə yetirilməsi, icra edilməsi və ya bağlanılması üçün Universitetin hesabat ilinin maliyyə nəticələrinə (mənfəətdən ayırmalar) və müxtəlif mənbələr hesabına yaranmış pul vəsaitlərinə (yenidənqiymətləndirmə və s.) əsasən ehtiyatlar yaradılmışdır və həmin ehtiyyatlar üzrə hərəkətlər və qalıq məbləğləri mühasibat uçotunun müvafiq hesab planları üzrə uçota alınmışdır.

**14. Mənfəət vergisi**

Universitet 2023-cü hesabat ilini mənfəətlə başa vurmuşdur.

Auditin əhatə etdiyi hesabat ili üzrə bu sahədəki vəziyyət aşağıdakı kimi olmuşdur:

|  |  |
| --- | --- |
| **Göstəricilər** | **2023** |
| Mənfəət və ya Zərər | 3.852.769,30 |
| Hesablanılmış Mənfəət vergisi | 0 |
| Xalis mənfəət | 3.852.769,30 |

**15. Maliyyə risklərinin idarə edilməsi**

***Maliyyə riski amilləri***

Alınan və satılan malların dəyişkən qiymətlərinin, digər xammalların qiymətlərinin, valyuta məzənnələrinin və faiz dərəcələrinin dəyişmələri risk xarakteri daşımaqdadır.

Bazar qiymətlərindəki bu cür dəyişikliklər həcmindən və əhatə dairəsindən asılı olaraq Universitetin maliyyə vəziyyətinin dəyişməsinə səbəb olmuşdur.

Universitetin Maliyyə nəticələrinə təsir edə bilən müxtəlif risklərin səmərəli şəkildə idarə olunması üçün Universitetin rəhbərliyi tərəfindən maliyyə vəziyyətini qoruyub saxlaya bilməsi üçün iqtisadi strategiya işlənib hazırlanmışdır.

Rəhbərlik Universitetin risklərin idarə edilməsi sisteminin təşkilinə və ona nəzarətə görə ümumi məsuliyyət daşıyır.

Universitetin risklərin idarə edilməsi siyasəti risklərin müəyyən olunması, analiz olunması, müvafiq limitlərin və nəzarət mexanizmlərinin qurulması üçün yaradılmışdır.

Risklərin idarə edilməsi siyasəti və sistemləri bazar şəraitindəki və Universitetin fəaliyyətindəki dəyişikliyi əks etdirmək üçün müntəzəm olaraq nəzərdən keçirilir.

Universitet təlimlər, idarəetmə standartları və prosedurları vasitəsi ilə intizamlı və konstruktiv nəzarət mühiti yaradır ki, bu da bütün işçilərin öz vəzifə və öhdəliklərini başa düşməsinə şərait yaradır.

**16. Potensial öhdəliklər, təəhhüdlər və əməliyyat riskləri**

***Əməliyyat mühiti***

Universitetin 2023-cü hesabat dövründəki maliyyə təsərrüfat fəaliyyətinin nəticələri, əlbəttə ki, Azərbaycandakı və onun hüdudlarından kənarda fəaliyyət göstərən, AR-dakı fiziki və hüquqi şəxslərlə əməliyyat aparan ölkələrdəki iqtisadi vəziyyətlə bu və ya digər formada bağlı olmuşdur.

Son hesabat ilində Universitetin əsas fəaliyyəti zəifləmişdir. Müəyyən risklər yaranmış, öhdəliklər lazımınca yerinə yetirilə bilməmişdir.

***Sığorta***

Azərbaycan Respublikasında sığorta sahəsi özünün yeni inkişaf mərhələsindədir. Belə ki, sığortalamanın dünyanın digər ölkələrində qəbul edilmiş bir çox formaları Azərbaycanda hələ mövcud deyildir.

Universitetin öz əsas vəsaitlərinin biznes fəaliyyətinin dayandırılması və ya Universitetə məxsus olan ərazilərdə ətraf mühitə zərərin vurulması ilə əlaqədar olaraq yaranan üçüncü tərəfin məsuliyyətinə dair tam sığorta təminatı təşkil edilməmişdir.

Universitet adekvat sığorta təminatını əldə etməyənə qədər müəyyən aktivlərin itirilməsinin və ya məhv olmasının Universitetin fəaliyyətinə və maliyyə vəziyyətinin nəticələrinə mənfi təsir etməsi riski mövcuddur.

***17. Baş vermiş dəyişikliklər və Məhkəmə çəkişmələri barədə***

Auditin əhatə etdiyi 2023-ci hesabat ili ərzində auditin yekunlarına dair tərtib olunmuş Auditor Rəyinin(Müstəqil Auditor Hesabatının) düzgün formalaşdırılması məsələlərinə təsir edə biləcək hər hansı dəyişikliklər baş verməmiş və ya hər hansı məhkəmə çəkişmələri olmamışdır.

*Odur ki, Auditin əhatə etdiyi dövr üçün* ***(01.01.2023 – 31.12.2023) “Qərbi Kaspi Univeristeti”*** *üzrə tətbiq olunmuş, seçilmiş və ya aparılmış uçot siyasəti, eyni zamanda, tərtib olunmuş Maliyyə Hesabatlarına dair Uçot Siyasəti və İzahlı Qeydlər sənədi bizim tərəfimizdən faktiki maliyyə və uçot işinin vəziyyətinə dair tərtib olundu və onun doğru olmasını öz imzalarımızla təsdiq edirik:*

**Rəhbər : R.Bağırov.**

**Baş mühasib: S. Rəhimova.**

**01.05.2024-cü il**